
РЕШЕНИЕ 
№ РС-16846-18-068
 
Днес, на 16.10.2019 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Антон Славчев - Заместник-председател
	Антоанета Г.а - Цонкова - член
	Пламен Йоцов - член
	Силвия Къдрева - член

					У С Т А Н О В И :

Производството е по реда на чл. 71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с рег. № ЦУ01/16846/07.12.2018 г. на КПКОНПИ.
Сигналът е насочен срещу Благой Кишев – общински съветник в Общински съвет (ОбС)- Б. и Директор на Териториално предприятие (ТП) „Държавно горско стопанство (ДГС) Д.“  и срещу Георги Икономов – Кмет на Община Б. 
По същество, в сигнала се твърди, че инж. Благой Кишев съвместява длъжностите директор на ТП ДГС „Д.“ и общински съветник в Общински съвет – Б., като и за двете получава съответно възнаграждение. В качеството си на директор на ТП „ДГС Д.“ той е сключил с кмета на Община Б. Георги Икономов договор № Д-16-112/ 01.09.2016 г. за управление, стопанисване и опазване на гори, собственост на Община Б. Междувременно, като общински съветник в Общински съвет- Б., Благой Кишев е член на Комисия по „ТСУ, общинска собственост, земеделие и гори“, в чийто ресор попада управлението на общинските гори, както и на Комисия по бюджет и финанси и Комисия за установяване и предотвратяване на конфликт на интереси. Наред с това, в сигнала се твърди, че между Благой Кишев - директор на ДГС „Д.“ и общински съветник в Общински съвет – Б. и кметът на Община Б. - Георги Икономов, са налице политически зависимости – първият е член на Управителния съвет на политическа партия (ПП) „***“, а вторият – общински ръководител на партията в Б.
Към сигнала са  приложени като доказателства: Решение № 863/ 22.12.2014 г. по Протокол №47 от 22.12.2014 г. на ОбС-Б., Решение №227/ 10.08.2016 г. по Протокол № 14 от 10.08.2016 г. на ОбС-Б., Договор № Д-16-112/01.09.2016 г. и Договор № Д-16-113/01.09.2016 г., клетвени декларации на Благой Кишев от 07.11.2011 г. от 05.11.2015 г. като общински съветник, декларации по чл.12 от ЗПУКИ (отм.), както и декларации по чл.35, ал.1, т.1 и т.3  от ЗПКОНПИ и декларация за избран общински съветник от Благой Кишев до директора на ЮЗДП, Договор за управление №ДУ-98/01.12.2014 г. и допълнителни споразумения към него № 1/07.07.2016 г., №2/08.08.2016 г. и №3/02.01.2017 г., декларации по чл.15 от договора за управление, Докладна записка от кмета на Община Б. до ОбС- Б. №ОС-01-2025/ 07.07.2016 г., Протокол №13/ 25.07.2016 г. от заседание на Постоянната комисия по ТСУ, общинска собственост, земеделие и гори към ОбС-Б., подробна справка за ползвания от Благой Кишев отпуск като директор на „ДГС-Д.“ в периода от 01.12.2014 г. до м. август 2018 г., както и справка за проведените заседания на ОбС- Б. и постоянните комисии към него за периода от м. декември 2014 г. до м. август 2018 г., включително и справка от електронния сайт на ПП ***-Община Б. от 08.11.2018 г.  
Във връзка с твърденията в сигнала Комисията е изискала от Постоянната комисия за противодействие на корупцията към ОбС- Б. и с писмо, вх. № ЦУ01/8990/ 29.03.2019 г., са получени доказателства за служебното качество на Георги Икономов – кмет на Община Б.- клетвена декларация от 05.11.2015 г. и подадените от него декларации по чл.12, т.1, 2, 3 и 4 от ЗПУКИ (отм.) в периода 2011-2018 г.- 13 броя., както и внесените от Кмета на Община Б. в периода 2016-2019 година предложения до ОбС– Б. за одобряване на годишни планове за ползване на дървесина в горските територии – общинска собственост, предоставени за управление на ТП ДГС „Д.“ и ТП ДГС „М.“, както следва: докладна записка с вх. №ОС-01-2124/09.02.2016 г., докладна записка с вх. №ОС-01-2226/19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-2312/12.10.2017 г., докладна записка с вх. № ОС-01-21/08.02.2018 г., докладна записка вх. №ОС-091-145/ 05.07.2018 г., докладна записка с вх. № ОС-01-209/ 15.10.2018 .г, докладна записка с вх. № ОС-01-238/ 16.11.2018 г., докладна записка с вх. № ОС-01-255/ 13.12.2018 г., докладна записка с вх. № ОС-01-256/ 18.12.2018 г. и  докладна записка с вх. № ОС-01-260/ 02.01.2019 г.
Комисията е изискала и с писмо, вх. № ЦУ01/8991/ 29.03.2019 г. е получила от Общински съвет – Б. протоколите от проведените заседания в периода 2016-2019 година с гласуваните решения за одобряване на годишните планове за ползване на дървесина в горските територии – общинска собственост, предоставени за управление на ТП ДГС „Д.“ и ТП ДГС „М.“, ведно със списъците с поименното гласуване на общинските съветници, както следва: Протокол № 18/ 28.12.2016 г., Протокол № 24/ 29.06.2017 г., Протокол № 26/ 31.08.2017 г., Протокол № 27/28.09.2017 г., Протокол № 29/ 31.10.2017 г., Протокол № 33/ 27.02.2017 г., Протокол №39/20.07.2018 г., Протокол №42/ 30.10.2018 г., Протокол № 44/ 29.11.2018 г., Протокол № 45/ 27.12.2018 г. и Протокол № 46/ 24.01.2019 г.
От Югозападно държавно предприятие (ЮЗДП) - Б. са изискани и с писмо, вх. № ЦУ01/ 8868/ 28.03.2019 г., са получени доказателства за полученото от Благой Кишев възнаграждение по чл.3 от Договор за управление № ДУ-98 от 01.12.2014 г. и подписаните допълнителни споразумения към него, за периода от 01.09.2016 г. до м.март 2019 г., в това число и получените социални придобивки (социално-битово и културно обслужване).
Комисията е изискала и с писмо, вх. № ЦУ01/ 9835/ 10.04.2019 г., е получила от Община Б. внесените годишни планове за ползване на дървесина от гори, собственост на Община Б., стопанисвани от ТП „ДГС Д.“ за 2017, 2018 и 2019 г., финансовите планове на ТП „ДГС Д.“ за 2018 и 2019 г. и справка за полученото от Община Б. възнаграждение за периода 2016-2019 г., на основание чл.13, ал.1 от Договор № Д-16-112/ 01.09.2016 г. с ТП ДГС „Д.“ за управление, стопанисване и опазването на гори, собственост на Община Б., в това число изготвените от изпълнителя по договора справки и издадените въз основа на тях 16 бр. фактури.  
 Комисията служебно е извършила справки на електронните страници на Община Б., на ПП *** – Б. и на ЮЗДП-Б.
Извършени са справки и в регистър НБД „Население“ и в Регистъра на лицата, заемащи висши публични длъжности на КПКОНПИ - за подадените от Георги Икономов и Благой Кишев декларации по чл.35, ал.1, т.2 от ЗПКОНПИ.
  На основание чл. 72, ал.5 от ЗПКОНПИ, с покана с изх. № ЦУ01/ 20609 от 30.09.2019 г. на КПКОНПИ, Благой Кишев, в качеството му на общински съветник в Общински съвет – Б. и лице, заемащо висша публична длъжност по чл.6, ал.1, т.32 от ЗПКОНПИ, бе поканен за изслушване на 09.10.2019 г. от 10 часа, на което същият се яви лично и бе изслушан от Комисията.

От събраните в хода на административното производство доказателства Комисията установи следното от фактическа страна

Сигналът е подаден от орган на съдебна власт.

Георги И. Икономов е избран за кмет на град Б. на проведените на 25.10.2015 г. местни избори за кметове и общински съветници. Същият е подписал клетвена декларация на 05.11.2015 г. и е подал декларации по чл.12, т.1 и т.2 от ЗПУКИ (отм.) на 11.11.2015 г.
Благой Г. Кишев е избран за общински съветник в Общински съвет – Б. на проведените на 25.10.2015 г. местни избори за кметове и общински съветници, видно от Удостоверение за избран общински съветник №17/ 05.11.2015 г. на Общинска избирателна комисия - Б.. Същият е подписал клетвена декларация на 05.11.2015 г. и е подал декларации по чл.12, т.1 и т. 2 от ЗПУКИ (отм.). Като общински съветник Кишев е член на три постоянни комисии (ПК): Постоянната комисия по бюджет и финанси, Постоянната комисия по ТСУ, общинска собственост, земеделие и гори, в чийто ресор попада управлението на общинските гори и Постоянната комисия за противодействие на корупцията, на която е и председател.  
От събраните по преписката доказателства е видно, че на 01.12.2014 г. Благой Кишев е сключил с Югозападно държавно предприятие (ЮЗДП) - Б., представлявано от директора му Д.Д., Договор № ДУ-98/ 01.12.2014 г. за управление на „Държавно горско стопанство (ДГС) Д.“. Договорът е за срок от 5 години. За изпълнение на длъжността „директор“ на ТП ДГС „Д.“ Кишев получава възнаграждение, формирано по реда на Наредба №22/ 14.12.2012 г. за условията и реда за определяне на средствата за работна заплата в държавните предприятия по чл.161 от Закона за горите. Средствата за работна заплата в поделението се формират в зависимост от финансовия резултат от дейността на държавното предприятие и от изпълнението на дейностите в конкретното поделение. Кишев е подал декларации по чл.12, т.1 и т.2 от ЗПУКИ (отм.), като в декларацията си по чл.12, т.2 от 01.12.2014 г. е декларирал наличие на частен интерес към дейността на свързаното с него лице Георги Благоев Кишев – негов баща, притежаващ частна лесовъдска практика. На 04.12.2014 г. Кишев е подал до директора на ЮЗДП - Б. декларация за това, че на проведените местни избори на 23.10.2011 г. е избран за общински съветник в Общински съвет – Б., с приложено към нея удостоверение за избран общински съветник № 3/ 01.11.2011 г. 
На 07.07.2016 г. Кишев е подписал Допълнително споразумение №1 към договора за управление с ЮЗДП - Б., с което се конкретизират правата и задълженията на директора на териториалното поделение, в случая ДГС „Д.“, в това число определяне размера на възнаграждението му, статута му на осигурено лице по смисъла на Кодекса за социално осигуряване, ползването на годишния му отпуск, правомощията на директора на държавното предприятие и на директора на териториалното поделение, декларация за липса на несъвместимост, внасяне на гаранция за качествено изпълнение на задълженията по договора, основания за прекратяване на договора и дължими неустойки. На  08.08.2016 г. е подписано Допълнително споразумение № 2 към договора за управление, с което е предвидено, че на директора на териториалното поделение се полагат обезщетения, съгласно разпоредбите на част първа, глава четвърта от Кодекса за социално осигуряване. На 02.01.2017 г. е подписано и Допълнително споразумение № 3 към договора за управление, с което е предвидено, че директорът има право да получава социални придобивки (социално-битово и културно обслужване), които са достъпни и за всички работници и служители на поделението. 
На 22.12.2014 г. ОбС-Б. на свое заседание приема Решение № 863 по Протокол № 47/ 22.12.2014 г., с което определя формата на управление на горските територии – собственост на Община Б. да се осъществява по реда на чл.181, ал.1, т.1, б. „а“ от Закона за горите (ЗГ)- от структурно звено в администрацията на Община Б., състоящо се от един човек.
На 07.07.2016 г. кметът на Община Б. Георги Икономов внася в Общински съвет – Б. доклад относно управление на горските територии, собственост на Община Б., вх. № ОС-01-2025/ 07.07.2016 г., в който, на база извършена инвентаризация на горските територии, собственост на Община Б. е направил предложение до Общински съвет – Б. за промяна във формата на управление на горските територии от такава по чл.181, ал.1, б“а“, в такава по чл.181, ал.1, т.2 – възлагане на управлението с договор на двете горски стопанства, извършващи дейност на територията на Община Б. - ДГС „Д.“ и ДГС „М.“, в чийто териториален обхват попадат общо 1398,5 ха гори, от които 1363,2 ха земеделски земи, придобили характеристика на гора, съгласно чл.2 от Закона за горите и 35, 3 ха горски територии. Отчетени са характеристиките на горските територии – разпокъсаност, отдалеченост и труднодостъпност, изискващи значителен ресурс, на което избраната до момента форма за управление не може да отговори. 
Докладът на кмета е разпределен на Постоянната комисия по ТСУ, общинска собственост, земеделие и гори към ОбС – Б., член на която е и Благой Кишев.
На 25.07.2016 г. е проведено заседание на ПК по ТСУ,  общинска собственост, земеделие и гори към ОбС – Б. На заседанието са присъствали четирима, сред които и Благой Кишев, от общо петимата членове на комисията. По т. 2 от дневния ред (Протокол №13/ 25.07.2016 г.) постоянната комисия е разгледала доклада на кмета на Община Б., вх. № ОС-01-2025/ 07.07.2016 г. на ОбС-Б., относно управление на горските територии, собственост на общината и е гласувала проекто-решение, с което Общински съвет – Б. отменя свое Решение № 863/ 22.12.2014 г., променя формата на управление на горските територии – общинска собственост, като определя същата да се осъществява от държавните горски стопанства и държавните ловни стопанства въз основа на договор и упълномощава кмета на Община Б. да сключи договор за управление, стопанисване и опазване на гори – общинска собственост с териториалните поделения ДГС „Д.“ и ДГС „М.“, както и да извърши необходимите действия съгласно закона. От общо четиримата присъстващи на заседанието членове, трима са гласували „за“ приемане на решението и един не е гласувал. 
На свое заседание на 10.08.2016 г. Общински съвет - Б. e разгледал внесения доклад от кмета на Община Б., вх. № ОС-01-2025/ 07.07.2016 г. и е приел Решение №227 по Протокол №14/ 10.08.2016 г., с което е отменил свое Решение № 863/ 22.12.2014 г. и е променил формата на управление на горските територии – общинска собственост, като е определил същата да се осъществява от държавните горски стопанства въз основа на договор и е упълномощил кмета на Община Б. да сключи договор за управление, стопанисване и опазване на гори – общинска собственост с териториалните поделения ДГС „Д.“ и ДГС „М.“ и да извърши необходимите действия, съгласно закона. Благой Кишев, в качеството си на общински съветник е присъставал на заседанието на ОбС, но не е участвал в гласуването при приемане на Решение №227/ 10.08.2016 г., видно от представения по преписката Протокол № 14/ 10.08.2016 г. със списък с поименното гласуване.
Във връзка с приетото Решение № 227/ 10.08.2016 г. на ОбС - Б. кметът на общината, в качеството на възложител, е сключил договори за управление, стопанисване и опазване на гори, собственост на Община Б. с двете териториални поделения, както следва: Договор № Д-16-112/ 01.09.2016 г. с ТП ДГС „Д.“, представлявано от директора му Благой Кишев и Договор № Д-16-113/01.09.2016 г. с ТП ДГС „М.“, представлявано от директора му И.Г., като изпълнители. Двата договора са еднотипни. Сключени са за срок от 10 години и влизат в сила след съгласуването им с директора на ЮЗДП- Б. Договорът с ТП ДГС „Д.“ е за управление, стопанисване и опазване на горски територии, попадащи в териториалния обхват на същото, с обща площ 1211 хектара, а договорът с ТП ДГС „М.“ – за 187, 5 хектара. Съгласно чл.13 от двата договора, изпълнителят (съответното ДГС) получава възнаграждение, представляващо 50% от стойността на продадената дървесина, след приспадане на разходите по добива, транспорта, експедицията на дървесината, маркирането и сортирането. Останалите 50% изпълнителят превежда на възложителя (Община Б.), срещу надлежно оформена фактура, на база изготвена от изпълнителя справка. От справка за получените плащания от Община Б. за периода 2016-2019 г. по Договор № Д-16-112/ 01.09.2016 г. с ДГС „Д.“ общината е получила общо 73 319 лева, с вкл. ДДС. 
По преписката са представени внесените от директора на ДГС „Д.“, в изпълнение на задълженията му по чл. 4 и чл.5 от Договор за управление, стопанисване и опазване на гори, собственост на Община Б. № Д-16-112/ 01.09.2016 г. и съгласно чл.7, ал.2 от Наредбата за условията и реда за възлагане на изпълнението на дейности в горските територии-държавна и общинска собственост и за ползването на дървесина и недървесни горски продукти (НУРВИДГТДОС) годишни планове за ползване на дървесина, графици на процедурите за ползване и годишните финансови планове за видовете дейности, предвидени за изпълнение през съответната година за 2017, 2018 и 2019 г. Представени са и ценоразпис на минимални продажни цени на дървените материали по категории дървесина и сортимент от ОГТ, считано от 01.01.2017 г. и ценоразпис за продажба на обли дървени материали, дърва за горене и вършина, добити през 2017 г. от общински горски територии в района на ДГС „Д.“ на физически лица.
Видно от представените по преписката доказателства, в периода 2016-2018 г. кметът на Община Б. Георги Икономов е внесъл в Общински съвет – Б. общо 12 доклада с предложение за одобряване на годишни и допълнителни годишни планове за ползване на дървесина в горските територии – общинска собственост, както и финансовите планове и графиците за ползване на дървесина в горските територии – общинска собственост, предоставени за управление на ТП ДГС „Д.“ и ТП ДГС „М.“, както следва: докладна записка с вх. №ОС-01-2124/09.12.2016 г., докладна записка с вх. №ОС-01-2226/19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-2312/12.10.2017 г., докладна записка с вх. № ОС-01-23/08.02.2018 г., докладна записка вх. №ОС-091-145/ 05.07.2018 г., докладна записка с вх. № ОС-01-209/ 15.10.2018 г., докладна записка с вх. № ОС-01-238/ 16.11.2018 г., докладна записка с вх. № ОС-01-255/ 13.12.2018 г., докладна записка с вх. № ОС-01-256/ 18.12.2018 г. и докладна записка с вх. № ОС-01-260/ 02.01.2019 г. 
Съгласно получени писма от Общински съвет - Б., вх. № 18576/ 05.09.2019 г. и вх. № 19155/ 19.09.2019 г., в действащия Правилник за организацията и дейността на Общинския съвет, неговите комисии и взаимодействието му с общинската администрация, няма изискване за поименно гласуване на заседанията на постоянните комисии на Общински съвет – Б., поради което липсват доказателства за поименното гласуване на комисиите.
От посочените по-горе общо 12 докладни записки, внесени  от кмета в Общински съвет, четири касаят само ТП ДГС „М.“, както следва: докладна записка с вх. № ОС-01-2312/12.10.2017 г., докладна записка вх. №ОС-091-145/ 05.07.2018 г., докладна записка с вх. № ОС-01-238/ 16.11.2018 г. и докладна записка с вх. № ОС-01-260/ 02.01.2019 г.
Останалите осем докладни записки на кмета на Община Б., касаещи ТП ДГС „Д.“, са разпределени за разглеждане от двете постоянни комисии в Общински съвет- Б., член на които е общинският съветник Благой Кишев - Постоянната комисия по бюджет и финанси (ПКБФ) и Постоянната комисия по териториално и селищно устройство, общинска собственост, земеделие и гори (ПКТСУОСЗГ).
Постоянната комисия по бюджет и финанси към Общински съвет – Б. е приела проекто-решения по: докладна записка с вх. №ОС-01-2124/ 09.12.2016 г. (по Протокол №16/ 15.12.2016 г.) - проекто-решението е прието с гласовете на 5 от общо 5 присъствали членове, вкл. Благой Кишев; докладна записка с вх. №ОС-01-2226/ 19.05.2017 г. (по Протокол №28/ 14.06.2017 г.) - проекто-решението е прието с гласовете на 4 от общо 4 присъствали членове, вкл. Благой Кишев; докладна записка с вх. № ОС-01-2303/20.09.2017 г. (по Протокол №33/ 20.09.2017 г.) - проекто-решението е прието с гласовете на 5 от общо 5 присъствали членове, вкл. Благой Кишев; докладна записка с вх. № ОС-01-23/08.02.2018 г. (по Протокол № 39/ 15.02.2018 г.) - проекто-решението е прието с гласовете на 4 от общо 4 присъствали членове, като Благой Кишев не е присъствал на заседанието и докладна записка с вх. № ОС-01-255/ 13.12.2018 г. (по Протокол №50/ 19.12.2018 г.) - проекто-решението е прието с гласовете на 4 от общо 5 присъствали членове, а един не е гласувал.
Видно от представените по преписката протоколи, Благой Кишев е присъствал на проведените заседания на Постоянната комисия по бюджет и финанси на посочените дати, с изключение на заседанието, проведено на 15.02.2018 г. (по Протокол № 39/ 15.02.2018 г.). Макар да липсват данни за поименното гласуване от членовете на комисията, видно от представените протоколи проекто-решенията са гласувани единодушно, от всички присъставали на заседанието общински съветници, в това число и от Благой Кишев. Единствено проекторешението по докладна записка с вх. № ОС-01-255/ 13.12.2018 г. (по Протокол №50/ 19.12.2018 г.) е прието с гласовете на 4 от 5 присъствали, а един не е гласувал. 
Постоянната комисия по териториално и селищно устройство, общинска собственост, земеделие и гори е приела проекто-решения по: докладна записка с вх. №ОС-01-2226/19.05.2017 г. (по Протокол №29/ 14.06.2017 г.) – проекто-решението е прието с гласовете на 3 от общо 3 присъствали членове, вкл. Благой Кишев; докладна записка с вх. № ОС-01-2282/ 16.08.2017 г. (по Протокол № 33/ 24.08.2017 г.) - проекто-решението е прието с гласовете на 5 от общо 5 присъствали членове, вкл. Благой Кишев; докладна записка с вх. № ОС-01-23/08.02.2018 г. (по Протокол № 40/ 15.02.2018 г.) - проекто-решението е прието с гласовете на 4 от общо 5 присъствали членове, а един не е гласувал; докладна записка с вх. № ОС-01-209/ 15.10.2018 г. (по Протокол № 50/ 23.10.2018 г.) - проекто-решението е прието с гласовете на 5 от общо 5 присъствали членове, вкл. Благой Кишев. 
Кишев е присъствал на всички заседания и макар да липсват данни за поименното гласуване от членовете на комисията, видно от представените протоколи проекторешенията са гласувани единодушно, от всички присъставали на заседанието общински съветници, в това число и от Благой Кишев. Единствено проекторешението по докладна записка с вх. № ОС-01-23/08.02.2018 г. (по Протокол № 40/ 15.02.2018 г.) е прието с гласовете на 4 от общо 5 присъствали, а един не е гласувал.
От представените по преписката протоколи от заседания на Общински съвет-Б. в периода 2016-2019 година, на които са разгледани внесените от кмета доклади и са приети решения за одобряване на годишните и допълнителните годишни планове, финансовите планове и графиците за ползване на дървесина в горските територии – общинска собственост, предоставени за управление на ТП ДГС „Д.“, а именно: Протокол №18/ 28.12.2016 г. (Решение № 319 за одобряване на Годишен план за ползване на дървесина от гори, собственост на Община Б., стопанисвани от ТП ДГС „Д.“ за 2017 г.); Протокол № 24/29.06.2017 г. (Решение № 443 за утвърждаване на Ценоразпис на минимални продажни цени на дървени материали по категории дървесина и сортименти от общинските горски територии, считано от 01.01.2017 г. франко временен горски склад на ТП СГС „Д.“); Протокол №26/31.08.2017 г. (Решение №501 за одобряване на допълнителен годишен план за ползване на дървесина от общински горски територии за 2017 г., попадащи в териториалния обхват на ТП ДГС „Д.“); Протокол №27/ 28.09.2017 г. (Решение №517 за одобряване на Годишен план за ползване на дървесина от гори, собственост на Община Б., стопанисвани от ТП ДГС „Д.“ за 2018 г.); Протокол №33/ 27.02.2018 г. (Решение №630 за утвърждаване на Финансов план на ТП ДГС „Д.“ за общински горски територии през 2018 г.;  утвърждаване на ценоразпис за минимални продажни цени на дървени материали по категории дървесина и сортименти от общинските горски територии, считано от 01.01.2018 г. франко временен горски склад на ТП ДГС „Д.“, както и утвърждаване на График за възлагане на изпълнението на дейности в горските територии – държавна и общинска собственост и за ползването на дървесина на ТП ДГС „Д. за обектите от одобрения Годишен план за 2018 г. – Благой Кишев не е присъствал на заседанието на ОбС-Б.); Протокол №42/ 30.10.2018 г. (Решение №845 за одобряване на Годишен план за ползване на дървесина от гори, собственост на Община Б., стопанисвани от ТП ДГС „Д.“ за 2019 г.), Протокол №45/ 27.12.2018 г. (Решение №888 за утвърждаване на Финансов план на ТП ДГС „Д.“ за общински горски територии през 2019 г.;  утвърждаване на ценоразпис за минимални продажни цени на дървени материали по категории дървесина и сортименти от общинските горски територии, считано от 01.01.2019 г. франко временен горски склад на ТП ДГС „Д.“, както и утвърждаване на График за възлагане на изпълнението на дейности в горските територии – държавна и общинска собственост и за ползването на дървесина на ТП ДГС „Д. за обектите от одобрения Годишен план за 2019 г. и Решение №892 за одобряване на Допълнителен годишен план за ползване на дървесина за 2019 г.), както и от списъците с поименното гласуване на общинските съветници в ОбС-Б. на съответните заседания и конкретно за посочените решения е видно, че Благой Кишев не е присъствал на заседанието на 27.02.2018 г., а на всички останали заседания е присъствал, но не е участвал в гласуванията на посочените решения, касаещи ТП ДГС „Д.“. 
От справка на електронната страница на ПП „ГЕРБ“ за Община Б. е видно, че Георги И. Икономов е общински ръководител на ПП „ГЕРБ“, а Благой Кишев е член на Управителния съвет на партията в Община Б.
В изявлението си по време на изслушването Кишев заяви, че е сключил Договора за управление, стопанисване и опазване на гори, собственост на Община Б. № Д-16-112/ 01.09.2016 г., след взето решение от Общински съвет-Б., което той не е гласувал и на база издадена Заповед №РД-07-1050/ 01.09.2016 г. от директора на ЮЗДП-Б., с която е оправомощен да сключи договора директно с общината. Предоставя копие от същата на Комисията. Сключеният договор е типов, предварително одобрен от директора на ЮЗДП-Б. и е сключен и с двете държавни горски стопанства на територията на Община Б. – ДГС „Д.“ и ДГС „М.“. Същите типови договори са сключени и с държавни горски стопанства в другите общини, които са в района на ЮЗДП-Б., защото това е най-добрата форма за управление на горските фондове. В подкрепа предоставя на Комисията разпечатка от електронната страница на ЮЗДП-Б., от която е видно, че такъв договор е сключен с ДГС „Р.м.“ за горите – собственост на Община К. и предстои сключване и с други общини. Формирането на възнаграждението му като директор на ДГС „Д.“ се извършва при условията на Наредба №22/ 2012 г. и по никакъв начин не се влияе от сключения договор с Общината, касаещ общински горски територии. Относно участието му в УС на ПП „***“ – Б., той е подал заявление за освобождаването му от това участие на 17.04.2018 г. и вече не е член на УС.
Кишев заяви, че като общински съветник не е участвал в гласуването на решения, касаещи ДГС „Д.“ в общинския съвет. Потвърди пред Комисията, че като член на ПК по ТСУ,  общинска собственост, земеделие и гори (ПКТСУОСЗГ) и ПК по бюджет и финанси (ПКБФ) не е гласувал при приемане на проекто-решенията в ПКТСУОСЗГ по доклада на кмета на Община Б., вх. № ОС-01-2025/ 07.07.2016 г. (по Протокол №13/ 25.07.2016 г.) и по доклад с вх. ОС-01-23/08.02.2018 г. на ОбС-Б. (по Протокол № 40/ 15.02.2018 г.), както и в ПК по бюджет и финанси по доклада на кмета на Община Б. с вх. № ОС-01-255/ 13.12.2018 г. (по Протокол №50/ 19.12.2018 г.),  които му бяха представени.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  
чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

Георги И. Икономов, в качеството му на кмет на Община Б. е лице, заемало публична длъжност по чл.3, т.8 от ЗПУКИ (отм.), респективно е лице, заемащо висша публична длъжност по чл.6, ал.1, т.32 от ЗПКОНПИ.
Съгласно чл.44, ал.1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и внася в общинския съвет отчет за изпълнението им два пъти годишно и др.

Благой Г. Кишев, в качеството му на общински съветник в Общински съвет – Б. е лице, заемало публична длъжност по чл.3, т.9 от ЗПУКИ (отм.), респективно е лице, заемащо висша публична длъжност по чл.6, ал.1, т.32 от ЗПКОНПИ.
В качеството му на Директор на ТП ДГС „Д.“ Благой Кишев е лице, заемащо висша публична длъжност по чл.6, ал.1, т.47 от ЗПКОНПИ. 
Общинският съвет е орган на местно управление в общината, който се избира от населението на съответната община по ред, определен със закон. Правомощията на общинския съветник са посочени в чл.33, ал.1 от ЗМСМА, а именно: да бъде избиран в състава на постоянни и временни комисии на съвета, да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения, да участва в обсъждането и решаването на всички въпроси от компетентността на съвета и да отправя питания към кмета. Съгласно чл. 34, ал. 3 от ЗМСМА за времето, необходимо за изпълнение на задълженията му, общинският съветник ползва неплатен служебен отпуск, който се признава за трудов стаж.
Съгласно  чл. 173 от Закона за горите (ЗГ) държавните горски стопанства и държавните ловни стопанства са териториални поделения на държавните предприятия по чл. 163, които осъществяват функциите на държавното предприятие в определения им район на дейност. Териториалните поделения на държавните предприятия се ръководят и представляват от директори, които сключват с директора на държавното предприятие договори за управление
за срок от 5 години.
Правомощията на Кишев, като директор на териториално поделение на държавно предприятие по чл.163 от Закона за горите, са конкретизирани в чл.12 и чл.13 от сключения с ЮЗДП - Б. Договор за управление № ДУ-98/ 01.12.2014 г. и Допълнително споразумение към него №1 от 07.07.2016 г. Сред тях са да организира, ръководи и контролира цялостната дейност на поделението, да отчита дейността си пред директора на предприятието, да представлява поделението в кръга на правомощията му, дадени от директора на предприятието, да сключва договори, свързани с дейността на поделението, в рамките, предоставени му от закона и след изрично оправомощаване от директора на държавното предприятие, да изготвя и представя за утвърждаване в централно управление на предприятието: годишен финансов план, длъжностно разписание и годишен доклад за дейността на териториалното поделение, да изпълнява функциите си в интерес на териториалното поделение и държавното предприятие и др. 

Видно от разпоредбата на §1, т.15, б.“б“ от Допълнителните разпоредби (ДР) на ЗПКОНПИ, освен наличие на роднински връзки, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност. 

ЗПКОНПИ, както и отмененият с него Закон за предотвратяване и установяване на конфликт на интереси (ЗПУКИ), не съдържат легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин.
В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.).  Икономическата зависимост по смисъла на ЗПУКИ (отм.)/ ЗПКОНПИ има различни практически хипотези, като: притежаване на дялове или акции или участие в орган на управление на търговско дружество (Решение № 1290 от 28.01.2013 г. на ВАС по адм. д. № 11138/ 2012 г., V отд.; Решение № 15558 от 25.11.2013 г. на ВАС по адм. д. № 8592/ 2013 г., VII отд.); две физически лица, съдружници в капитала на едно търговско дружество (Решение №10778/ 16.07.2013 г. от 22.07.2011 г. по адм. д. № 3582/ 2013 г. по описа на ВАС); договор за покупко-продажба (Решение №15662 от 22.12.2014 г. по адм. д. № 6531/ 2014 г. по описа на ВАС); трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС). 
Като директор на ТП ДГС „Д.“ между Благой Кишев и териториалното поделение са налице икономически зависимости, основаващи се на Договор за управление № ДУ-98/ 01.12.2014 г., по силата на който той, като директор, приема да ръководи и представлява териториалното поделение, да организира, ръководи и контролира цялостната дейност на същото, да стопанисва имуществото му, да сключва договори, свързани с дейността на поделението, да сключва и прекратява договори с работниците и служителите и да начислява и изплаща суми като ДМС, да изготвя и представя за утвърждаване в централното управление на предприятието годишен финансов план и длъжностно разписание на териториалното поделение, член е на стопанския съвет на държавното предприятие и др. За работата си той получава възнаграждение, в зависимост от финансовия резултат от дейността на държавното предприятие и от изпълнението на дейностите в териториалното поделението (Наредба №22/ 14.12.2012 г. на МЗХ). Следователно, налице е стопанско-финансово обвързване между Кишев и ТП ДГС „Д.“, което обуславя и свързаност между него и териториалното поделение по смисъла на §1, т.1 от ДР на ЗПУКИ (отм.), респ. по §1, т.15, б. „б“ от ЗПКОНПИ.
В случая, обаче, липсва която и да е от посочените проявни форми на икономически зависимости по отношение на Георги Икономов и Благой Кишев, което би могло да доведе до свързаност помежду им. Не са налице икономически зависимости и между Икономов и ТП ДГС „Д.“. Следователно, не са налице необходимите юридически факти, за да се направи правният извод за наличието на икономически зависимости между Икономов и Кишев, както и между Икономов и ТП ДГС „Д.“. Оттук следва, че на това основание не е налице свързаност между тях по смисъла на §1, т.1 от ДР на ЗПУКИ (отм.), респ. по §1, т.1, б.“б“ от ДР на ЗПКОНПИ.
От друга страна, фактът, че Георги Икономов и Благой Кишев са членове на ръководството на териториалната структура на ПП „***“ в Община Б. и се намират в условията на субординация помежду си – подчиненост и съподчиненост, доколкото първият е ръководител, а вторият - член на Управителния съвет на партията на общинско ниво, предпоставя наличието на политически зависимости помежду им, а оттук и свързаност по смисъла на §1, т.15, б. „б“ от ДР на ЗПКОНПИ на това основание. 
Именно, пораждането на основателни съмнения в безпристрастността и обективността на лицата, заемащи висша публична длъжност по отношение на идентифицираните икономически или политически зависимости е определящо за наличието на свързаност на тeзи основания, по смисъла на §1, т.1 от ДР на ЗПУКИ (отм.)/ респ. по §1, т.15, б.“б“ от ДР на ЗПКОНПИ.
Наличието на свързани лица само по себе си, обаче, не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
В хода на производството се установи, че кметът на Община Б. Георги Икономов е упражнил свои правомощия по служба, като на 07.07.2016 г. е внесъл в Общински съвет – Б. Доклад относно управление на горските територии, собственост на Община Б., вх. № ОС-01-2025/ 07.07.2016 г. с предложение формата на управление на горските територии– общинска собственост да бъде променена, като управлението се осъществява от държавните горски стопанства и държавните ловни стопанства въз основа на договор; на база Решение № 227/ 10.08.2016 г. на ОбС-Б. кметът е сключил с ТП ДГС „Д.“, представлявано от директора му Благой Кишев Договор № Д-16-112/ 01.09.2016 г. за управление, стопанисване и опазване на гори, собственост на Община Б.;  в периода 2016- 2019 г. е внесъл общо 8 доклада в Общински съвет – Б. с предложения за одобряване на годишни и допълнителни годишни планове за ползване на дървесина в горските територии – общинска собственост, както и финансовите планове и графиците за ползване на дървесина в горските територии – общинска собственост, предоставени за управление на ТП ДГС „Д.“, както и за утвърждаване на съответните ценоразписи.
Като е подписал Договор № Д-16-112/ 01.09.2016 г. за управление, стопанисване и опазване на гори, собственост на Община Б., действайки при условията на обвързана компетентност (въз основа на Заповед №РД-07-1050/ 01.09.2016 г. на директора на ЮЗДП-Б., с която е оправомощен да сключи договора), както и като е изработвал и внасял за одобрение в Община Б. Годишни и допълнителни годишни планове за ползване на дървесина в горските територии- общинска собственост, предоставени за управление на ТП ДГС „Д.“, Годишни финансови планове и графици за ползване на дървесина на ТП ДГС „Д. за обектите от одобрения годишен план, Благой Кишев, като Директор на ТП ДГС „Д.“, също е упражнил свои правомощия по служба.
Следователно, налице са две от предпоставките за „конфликт на интереси“ по отношение на Георги Икономов, като кмет на Община Б. и Благой Кишев, като Директор на ТП ДГС „Д.“– лице, заемащо висша публична длъжност и упражнени от същото правомощия по служба. Не е налице обаче третата предпоставка – наличието на частен интерес от упражнените от тях правомощия. 
Това е така, защото Георги Икономов не е свързано лице с ТП ДГС „Д.“, по смисъла на §1, т.15, б.“б“ от ЗР на ЗПКОНПИ, от което следва, че липсва частен интерес при упражняване на правомощията му по служба. Още повече, че ТП ДГС „Д.“ е държавна структура, което е видно и от наименованието му и то трудно би могло да има някакъв частен интерес, дори и в хипотезата, че е налице свързаност, по смисъла на }§1, т.1 от ДР на ЗПУКИ (отм.), респ. по §1, т.15, б.“б“ от ДР на ЗПКОНПИ между директора му и кмета на Община Б.. 
От анализа на представените по преписката доказателства не се установи с упражняване на правомощията си като кмет на Община Б. Георги Икономов да е поставил в привилегировано положение ТП ДГС „Д.“, чийто директор е свързаното с него лице Благой Кишев, както и да е оказал подкрепа или влияние в негова полза или да е осигурил друга неследваща се облага, по смисъла на чл.52 от ЗПКОНПИ. Всичките си правомощия той е упражнил следвайки еднакво поведение по отношение и на двете държавни горски стопанства- 
ТП ДГС „Д.“ и ТП ДГС „М.“, извършващи дейност на територията на общината. С внесения Доклад относно управление на горските територии, собственост на Община Б., вх. № ОС-01-2025/ 07.07.2016 г., той е предложил формата на управление на горските територии– общинска собственост да бъде променена, като управлението се осъществява от двете държавни горски стопанства, извършващи дейност на територията на Община Б. – ТП ДГС „Д.“ и ТП ДГС „М.“. И двата договора с тях са сключени на база Решение № 227/ 10.08.2016 г. на ОбС-Б. Същите са за срок от 10 години и влизат в сила след съгласуването им с директора на ЮЗДП - Б. Съгласно чл.13 от двата договора, уговореното възнаграждение се разпределя в съотношение 50:50 в полза на два публичноправни субекта, а именно:  50% за Възложителя, в случая Община Б. и 50% - за Изпълнителя - ТП ДГС „Д.“, респ. ТП ДГС „М.“. Отделно от това, изпълнението на условията по двата договора, в частност по Договор № Д-16-112/ 01.09.2016 г., не влияе по никакъв начин върху формирането на възнаграждението на директора на съответното държавно горско стопанство, в случая при формиране възнаграждението на Благой Кишев, като директор на ТП ДГС „Д.“, а се извършва изцяло при условията на Наредба №22/2012 г., видно от представените по преписката доказателства за полученото от него възнаграждение по чл.3 от Договор за управление № ДУ-98 от 01.12.2014 г.
От изложеното се налага извода, че липсва частен интерес за Георги Икономов и за свързаното с него лице – Благой Кишев, от упражнените от Икономов правомощия по служба, свързани с внесения в Общински съвет – Б. Доклад относно управление на горските територии, собственост на Община Б., вх. № ОС-01-2025/ 07.07.2016 г., от подписания с ТП ДГС „Д.“ Договор № Д-16-112/ 01.09.2016 г. за управление, стопанисване и опазване на гори, собственост на Община Б., както и от внесените в Общински съвет – Б. докладни записки с вх. №ОС-01-2124/09.12.2016 г., докладна записка с вх. №ОС-01-2226/19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-23/08.02.2018 г., докладна записка с вх. № ОС-01-209/ 15.10.2018 г., докладна записка с вх. № ОС-01-255/ 13.12.2018 г. и докладна записка с вх. № ОС-01-256/ 18.12.2018 г., касаещи дейността на ТП ДГС „Д.“. 

Липсата на частен интерес от упражнените правомощия по служба от Георги Икономов, като кмет на Община Б. в негов или в частен интерес на свързаното с него лице Благой Кишев, води и до липсата на конфликт на интереси.

От своя страна, при изработване на годишните и допълнителните годишни планове за ползване на дървесина в горските територии - общинска собственост, предоставени за управление на ТП ДГС „Д.“, годишните финансови планове и графиците за ползването на дървесина в периода 2016-2018 г., Благой Кишев също е упражнил свои правомощия по служба като директор на ТП ДГС „Д.“, но при липсата на частен интерес. Това е така, тъй като същите са упражнени в съответствие с възложените му представителни и ръководни функции по силата на Договор № ДУ-98/ 01.12.2014 г. за управление на „ДГС Д.“, Заповед №РД-07-1050/ 01.09.2016 г. на директора на ЮЗДП-Б., с която е оправомощен да сключи Договор № Д-16-112/ 01.09.2016 г. за управление, стопанисване и опазване на гори, собственост на Община Б., както и в съответствие с действащото законодателство. Действията му са изцяло в полза на представлявания от него публичноправен субект – ТП ДГС „Д.“ към ЮЗДП-Б., което изключва възможността за реализиране на облага и обуславя липсата на частен интерес. Кишев е действал добросъвестно и законосъобразно и в изпълнение на свои задължения по чл. 6 – 9 от Наредба за условията и реда за възлагане изпълнението на дейности в горските територии - държавна и общинска собственост и за използването на дървесина и недървесни горски продукти (НУРВИДГТ), по чл.12 от Договор № ДУ-98/ 01.12.2014 г. за управление на „ДГС Д.“ (съгласно чл.12, т.24 от договора директорът изпълнява функциите си в интерес на териториалното поделение и на държавното предприятие) и чл. 3-5 от Договор № Д-16-112/ 01.09.2016 г. за управление, стопанисване и опазване на гори, собственост на Община Б., 

Липсата на релевантен частен интерес от упражнените правомощия по служба от Благой Кишев, в качеството му на Директор на ТП ДГС „Д.“, в негов или в частен интерес на свързано с него лице, води и до липсата на конфликт на интереси.

Като общински съветник Благой Кишев е присъствал на проведеното заседание на 10.08.2016 г., на което Общински съвет – Б. по т.15 от дневния ред e разгледал внесения доклад от кмета на Община Б., вх. № ОС-01-2025/ 07.07.2016 г. и е приел Решение №227 по Протокол №14/ 10.08.2016 г., с което е отменил свое Решение № 863/ 22.12.2014 г. и е променил формата на управление на горските територии- общинска собственост, като е определил същата да се осъществява от държавните горски стопанства и държавните ловни стопанства въз основа на договор и е упълномощил кмета на Община Б. да сключи договор за управление, стопанисване и опазване на гори – общинска собственост с териториалните поделения ДГС „Д.“ и ДГС „М.“ и да извърши необходимите действия, съгласно закона, но видно от списъка с поименното гласуване на общинските съветници той не е участвал в гласуването при приемането на Решение №227/ 10.08.2016 г., следователно не е упражнил правомощия по служба.

Кишев е присъствал и на заседанията на ОбС – Б., на които са разгледани внесените доклади от Кмета на Община Б. за одобряване на годишните планове за ползване на дървесина в горските територии – общинска собственост, предоставени за управление на ТП ДГС „Д.“, обективирани в протоколи, както следва: Протокол № 18/ 28.12.2016 г., Протокол № 24/ 29.06.207 г., Протокол № 26/ 31.08.2017 г., Протокол № 27/28.09.2017 г., Протокол № 33/ 27.02.2017 г., Протокол №42/ 30.10.2018 г., Протокол № 45/ 27.12.2018 г., но видно от списъка с поименното гласуване на общинските съветници, той не е участвал в нито едно от гласуванията на решения, касаещи ТП ДГС „Д.“, следователно не е упражнил свои правомощия по служба.
Кишев не е упражнил правомощия като общински съветник и в качеството си на член на ПКБФ и ПКТСУОСЗГ във връзка с гласуване на проекторешения по докладни записки на кмета с вх. № ОС-01-2025/ 07.07.2016 г., вх. № ОС-01-23/08.02.2018 г.; докладна записка с вх. № ОС-01-255/ 13.12.2018 г. Това е така, тъй като при липсата на доказателства за поименното гласуване в постоянните комисии към Общински съвет – Б., Комисията кредитира заявеното от Кишев по време на изслушването му, а именно, че не е участвал в гласуването на проекто-решенията по посочените докладни, следователно не е упражнил правомощия по служба.
	Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.

Във връзка с гласуването в двете постоянни комисии (ПКБФ и ПКТСУОСЗГ) на проекто-решения по внесените от кмета на Община Б. докладни записки с предложения, касаещи ТП ДГС „Д.“, а именно: докладна записка с вх. №ОС-01-2124/ 09.12.2016 г., №ОС-01-2226/ 19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-209/ 15.10.2018 г., се установи, че Кишев е присъствал на заседанията и е гласувал проекто-решенията, следователно е упражнил свои правомощия по служба като общински съветник. В случая, обаче, не е налице частен интерес за него лично или за свързано с него лице. Това е така, тъй като ТП ДГС „Д.“, макар и свързано с него лице, е държавна структура, публичноправен субект, а като такава то не може реализира облага, по смисъла на ЗПКОНПИ, следователно не може да се приеме, че е налице частен интерес. Гласуваните в комисиите проекторешения касаят одобряване на годишни, допълнителни годишни планове за ползване на дървесина, утвърждаване на цени за ползване на дървесина и графици за добиването й, като задължението за тяхното изработване и внасяне за утвърждаване в общината, е заложено в закона. 
От горното следва, че в посочените случаи на гласуване от Благой Кишев в двете постоянни комисии са налице два от елементите от състава на конфликт на интереси по чл.52 от ЗПКОНПИ - лице, заемащо висша публична длъжност (Благой Кишев) и упражнени от същото правомощия по служба. Липсва обаче третият елемент -  частен интерес – негов или на свързано с него лице, което води и до липсата на конфликт на интереси.

Твърденията в сигнала по отношение на Благой Кишев относно съвместяването на двете длъжности – общински съветник в Общински съвет – Б. и Директор на ТП ДГС „Д.“  касаят несъвместимост.  Несъвместимостта не представлява конфликт на интереси, а нормата на §1, т.7 от ДР на ЗПКОНПИ препраща към Конституцията или специален закон, в които се съдържат и правилата за нейното установяване, както и компетентните да сторят това органи. 

Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

РЕШИ:

НЕ УСТАНОВЯВА конфликт на интереси по отношение на Георги Икономов с ЕГН *** – Кмет на Община Б. и в това му качество лице, заемало публична длъжност по чл.3, т.8 от ЗПУКИ (отм.), респективно лице, заемащо висша публична длъжност по чл.6, ал.1, т. 32 от ЗПКОНПИ, във връзка с внесения в Общински съвет – Б. Доклад относно управление на горските територии, собственост на Община Б., вх. № ОС-01-2025/ 07.07.2016 г., подписания с ТП ДГС „Д.“ Договор № Д-16-112/ 01.09.2016 г. за управление, стопанисване и опазване на гори, собственост на Община Б., както и от внесените в Общински съвет – Б. докладни записки с вх. №ОС-01-2124/09.12.2016 г., докладна записка с вх. №ОС-01-2226/19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-23/08.02.2018 г., докладна записка с вх. № ОС-01-209/ 15.10.2018 г., докладна записка с вх. № ОС-01-255/ 13.12.2018 г. и докладна записка с вх. № ОС-01-256/ 18.12.2018 г., касаещи дейността на ТП ДГС „Д.“, поради липса на частен интерес. 

НЕ УСТАНОВЯВА конфликт на интереси по отношение на Благой Кишев с ЕГН *** – Директор на Териториално поделение „Държавно горско стопанство Д.“ на ЮЗДП и в това му качество лице, заемащо висша публична длъжност по чл.6, ал.1, т.47 от ЗПКОНПИ, във връзка със сключването и изпълнението на Договор № Д-16-112/ 01.09.2016 г. за управление, стопанисване и опазване на гори, собственост на Община Б., поради липса на  частен интерес.

НЕ УСТАНОВЯВА конфликт на интереси по отношение на Благой Кишев с ЕГН *** – Общински съветник в  Общински съвет - Б. и в това му качество лице, заемало публична длъжност по чл.3, т.9 от ЗПУКИ (отм.), респективно лице, заемащо висша публична длъжност по чл.6, ал.1, т. 32 от ЗПКОНПИ, във връзка с гласуването от Общински съвет-Б. на Решение №227 по Протокол №14/ 10.08.2016 г. от ОбС-Б., Решение № 319 по Протокол №18/ 28.12.2016 г.,  Решение № 443 по Протокол № 24/29.06.2017 г., Решение №501 по Протокол №26/31.08.2017 г., Решение №517 по Протокол №27/ 28.09.2017 г., Решение №630  по Протокол №33/ 27.02.2018 г., Решение №845 по Протокол №42/ 30.10.2018 г., Решение № 888 и Решение № 892 по Протокол №45/ 27.12.2018 г., както и  във връзка с гласуване от Постоянната комисия по бюджет и финанси и Постоянната комисия по териториално и селищно устройство, общинска собственост, земеделие и гори към Общински съвет – Б. на проекторешения по докладни записки на кмета на Община Б. с вх. № ОС-01-2025/ 07.07.2016 г., вх. № ОС-01-23/08.02.2018 г. и вх. № ОС-01-255/ 13.12.2018 г., поради липса на упражнени правомощия по служба.

НЕ УСТАНОВЯВА конфликт на интереси по отношение на Благой Кишев с ЕГН *** – Общински съветник в  Общински съвет - Б. и в това му качество лице, заемало публична длъжност по чл.3, т.9 от ЗПУКИ (отм.), респективно лице, заемащо висша публична длъжност по чл.6, ал.1, т. 32 от ЗПКОНПИ, във връзка с гласуването от Постоянната комисия по бюджет и финанси и Постоянната комисия по териториално и селищно устройство, общинска собственост, земеделие и гори към Общински съвет – Б. на  докладна записка с вх. №ОС-01-2124/ 09.12.2016 г., №ОС-01-2226/ 19.05.2017 г., докладна записка с вх. № ОС-01-2282/ 16.08.2017 г., докладна записка с вх. № ОС-01-2303/20.09.2017 г., докладна записка с вх. № ОС-01-209/ 15.10.2018 г. поради липса на частен интерес.

Препис от решението да се изпрати на Окръжна прокуратура - Б., с оглед преценка за реализиране на правомощията по чл. 76,  ал. 2 от ЗПКОНПИ.


С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

     
                   
                            КОМИСИЯ:

Заместник - председател:………………/Антон Славчев/

Член:…………………………………/Антоанета Цонкова/

Член:…………………...……………....…./Пламен Йоцов/


                           Член:……………………………………./Силвия Къдрева/

